Predkladacia správa

V súlade s výsledkami predchádzajúceho rokovania na pôde Ministerstva financií SR, uskutočneného 22. 4. 2002, predkladaný materiál rieši návrh na zmenu a doplnenie programu 01M “Výstavba a dostavba nemocničných zariadení a ich prístrojového vybavenia” o nové podprogramy s cieľom zabezpečenia podmienok pre uskutočnenie rozpisu kapitálových výdavkov štátneho rozpočtu v plnej zhode so schválenými záväznými ukazovateľmi štátneho rozpočtu kapitoly zdravotníctva na rok 2002 tak, že celkový schválený objem na program 01M nebude zmenený. 
V súlade s pokynmi a pravidlami Rozvojovej banky Rady Európy (RB RE) platnými v čase prípravy návrhu štátneho rozpočtu na rok 2002 pre oblasť poskytovania úverov, MZ SR zahrnulo do programu 01M aj výdavky na investičné akcie, ktoré boli plne alebo len čiastočne uskutočnené v roku 2001 a skôr, až do výšky 40% ich obstarávacích nákladov. V rozpise záväzných ukazovateľov štátneho rozpočtu na rok 2002 však aj časť zrealizovaná pred rokom 2002 bola zahrnutá do programovo alokovanej časti rozpočtu kapitoly zdravotníctva na rok 2002  a to do výdavkov programu 01M.
Povinnosť postupovať v zmysle novej metodiky postupu pri preberaní úveru vládou SR od RB RE zapracovanej do zákona č. 586/2001 Z.z. o štátnom rozpočte na rok 2002 z 13. decembra 2001 (pričom ešte úver vládou SR nebol podpísaný), v zmysle ktorej sa všetky vládne úvery, okrem úverov na financovanie reštrukturalizácie bánk, čerpajú v rámci schválených výdavkov kapitoly ( bez možnosti prekročenia schodku štátneho rozpočtu o výšku ich čerpania ), spôsobuje blokovanie obrovského objemu kapitálových výdavkov kapitoly zdravotníctva na mieste, kde ho nie je prakticky možné použiť a na druhej strane donucuje správcu kapitoly podstatne utlmiť rozostavané stavby a odsunúť zmluvné termíny ich dokončenia. Správca kapitoly tak nie je schopný znižovať rozostavanosť ako jednu z najdôležitejších úloh Programového vyhlásenia vlády SR a zabezpečiť plynulú obnovu zdravotníckej techniky a zavádzanie nových diagnostických a liečebných metód v náväznosti na transformáciu a reštrukturalizáciu zdravotníctva. Nemá dosť prostriedkov ani na záväzné limity stavieb financovaných v rámci individuálnych výdavkov a nemá zdroje na financovanie prístrojovej techniky z programovo nealokovanej časti rozpočtu. Táto situácia je spôsobená tým, že v čase predloženia podprogramov ( projektov ) v júni 2001 na Ministerstvo financií SR na ďalšie administratívne pokračovanie a ich následné zapracovanie do návrhu štátneho rozpočtu na rok 2002 v programovej štruktúre, uvedená metodika nebola známa. 
Samostatný okruh problémov tvorí zabezpečovanie programu 01M vo vzťahu k Rozvojovej banke Rady Európy (v ďalšom texte len RBRE) a samozrejme nadväzne aj na objem programovo alokovaný v kapitole, ktorý sa rovná plánovanému objemu úveru na rok 2002.
Odborná misia expertiek z RBRE, ktorá sa uskutočnila v dňoch 18. až 23. marca 2002 na MF SR a MZ SR, oficiálne potvrdila o súbore programu 01M okrem rôznych iných požiadaviek aj odporúčania, ktoré v zásade vnášajú zásadný obrat do pôvodného ponímania čerpania uvažovaného úveru. Dá sa konštatovať, že odporúčané administratívne postupy vlastné EÚ a RE by umožnili čerpať v roku 2002 úver len na jediný podprogram (01M0C, stavba Vranov, plánovaný objem z úveru v roku 2002 vo výške 45 mil. Sk)  z jedenástich schválených podprogramov. Ministerstvo zdravotníctva SR nevidí preto dôvod pokračovať v ďalších krokoch potrebných pre získanie spomínaného úveru pre financovanie rozvojových projektov rezortu, o čom písomne informovala štátneho tajomníka MF SR a navrhuje neprevziať úver od RBRE na účely financovania kapitálových výdavkov v rozpočtovej kapitole Ministerstva zdravotníctva SR v rokoch 2002 a 2003. 
Predkladaný návrh nenárokuje  zvýšenie prostriedkov štátneho rozpočtu, nevyvolá ani žiadne enviromentálne vplyvy a nemá vplyv na zamestnanosť a tvorbu pracovných miest.